Jann Sjursen (KD), 2004-05-26:
Kristendemokraterne kan støtte regeringens forslag til folketingsbeslutning om et fortsat dansk bidrag til en multinational sikringsstyrke i Irak.
Det samtykke, regeringen beder om at få i dag, er sådan set allerede givet tidligere, i den forstand at der jo allerede er udsendt danske soldater.
Uanset at vi var imod dansk deltagelse i koalitionen, der gik i krig mod Irak, mener vi ikke, at Danmark på nuværende tidspunkt kan stikke halen mellem benene og ophøre med at bidrage til den nødvendige genopbygnings- og stabiliseringsindsats, der skal gøres.
Det er også vigtigt for os, at der foreligger et FN-mandat for den multinationale sikringsstyrke.
Vi kommer i lidt af et dilemma, fordi mandatet skal fornyes i den periode, som beslutningsforslaget dækker, og det er selvfølgelig et principielt problem.
Men som det står nævnt i bemærkningerne til beslutningsforslaget, må man tackle det, såfremt der i den sammenhæng skulle komme uforudsete ting frem, og der skal træffes uforudsete beslutninger, som vil ændre forudsætningerne for beslutningsforslaget.
Jeg vil godt sige, at i virkeligheden har vi måske knap så stor lyst til at stemme for beslutningsforslaget denne gang, som vi har haft i de tidligere omgange.
Man må jo
medgive det, som hr. Søren Søndergaard sagde, nemlig at Danmark bærer et medansvar for det, der sker i Irak i dag, som følge af at vi var med i krigen fra starten.
Men uanset det finder vi altså ikke, at det er rimeligt på nuværende tidspunkt.
Det ville være mere katastrofalt, havde jeg nær sagt, end situationen i øjeblikket er i Irak, hvis Danmark trak sig ud, sådan som enkelte lande er på vej til. Jeg synes også, det må være på sin plads at nævne her, at det er vigtigt, at Danmark bruger de muligheder, vi har for at sige fra over for det, der sker, også når det gælder om at påvirke amerikanerne.
Det kan bl.a. ske i forbindelse med det forestående møde mellem den danske statsminister og præsident Bush, men det kan også ske ved andre lejligheder.
Der er efter vores opfattelse ikke andet at sige, end at den krig, der blev indledt fra amerikansk og altså også dansk side i sin tid, har været en decideret katastrofe, også når det gælder kampen mod terrorisme.
Det, der sker i disse måneder, er i virkeligheden, at vi forværrer vores muligheder for at bekæmpe terrorisme - ikke alene i Mellemøsten, men også i en lang række andre lande, hvor der i øjeblikket, dels på grund af krigen i Irak, dels og ikke mindst på grund af, at USA blæser til nogle gløder, som ellers længe ikke har ulmet særlig meget i interne konflikter i forskellige lande, genskabes nogle modsætninger, som i øvrigt har været forsvundet.
Det er intet mindre end en katastrofe.
Så meget desto mere er der altså efter Kristendemokraternes opfattelse grund til, at den danske regering i forskellige sammenhænge og også i den direkte dialog med amerikanerne hæver stemmen.
Det er helt afgørende, hvis vi ikke skal tabe det hele på gulvet, og hvis vi ikke skal tabe kampen mod terrorisme på gulvet.
På trods af disse kritiske bemærkninger er det altså vores opfattelse, at det vil gøre ondt værre, hvis Danmark i den nuværende meget vanskelige situation i Irak beslutter at trække vort bidrag til den multinationale sikringsstyrke væk.
Den opfordring har vi i øvrigt heller ikke fået fra FN, uanset at FN og FN's generalsekretær i flere omgange har udtalt sig kritisk om det, der sker i Irak, så også i den svære aktuelle situation vælger vi derfor at bakke op om FN.